Liderul WTA, Iga Swiatek, a câştigat primul său titlu la Mutua Madrid Open, după ce a învins-o în finala pe Arina Sabalenka, numărul doi mondial şi deţinătoarea trofeului.
Swiatek s-a impus cu scorul de 7-5, 4-6, 7-6(7), în cea mai lungă finală din acest sezon în circuitul WTA, 3 ore şi 11 minute.
Madrid Open este al 20-lea titlu din carieră pentru Swiatek şi al treilea din acest sezon. Poloneza în vârstă de 22 de ani este cea mai tânără jucătoare care a câştigat 20 de titluri WTA, de la Caroline Wozniacki, care a reuşit performanţa în 2012.
Anul trecut, Sabalenka a fost cea care a câştigat finala la Madrid Open, chiar în faţa lui Swiatek.